2020 гъэм кърикIуахэр
Иужьрей илъэсхэм Къэбэрдей-Балъкъэрым и гъэмахуэ хъупIэхэм Iэщ щызыIыгъхэм я Iуэхур щефIакIуэ зэпытщ. Ар, дауи, ди гуапэ мыхъункIэ Iэмал иIэкъым.
Иджыблагъэ дэ телефонкIэ зыпытщIащ республикэм и гъэмахуэ хъупIэхэм щыIэ штабхэм я унафэщI, КъБР-м ветеринар медицинэмкIэ и центрым и тхьэмадэм и къуэдзэ Иуан Аскэрбий.
— 2020 гъэм кърикIуахэр арэзы дыкъэзыщIщ. ТхужыIэнущ зи гугъу тщIы Iуэхум ехьэлIауэ КъБР-м и Правительствэм дызэрыт илъэсым накъыгъэм и 15-м къыдигъэкIа унафэр, республикэм и хозяйствэхэм, абыхэм уней зэгухьэныгъэхэри яхэту, я Iэщыр гъэмахуэ хъупIэхэм егъэзырабгъуу щаIыгъынымрэ къыщалэжь продукцэм я фIагъым хагъэхъуэнымкIэ Iэмалхэр къызыхуэтыншэу къагъэсэбэпыным теухуар, гъэзэщIэнымкIэ IуэхущIапIэ псоми яхузэфIэкI къызэрамыгъэнар. Къыхэдгъэщынщи, 2020 гъэм зи гугъу тщIа хозяйствэхэм Iэщыр гъэмахуэ хъупIэхэм ирагъэзэгъэн ипэ къихуэу, ар зи пщэ къыдэхуэхэм Iуэхэр, чэтхэр, бохэр щызэфIагъэувэжащ, Iэщыхъуэхэр зыщIэсыну унэ кIуэцIхэр щызэрагъэпэщыжащ, Къуэштэн тIуащIэм дэт гъэш заводыр зыхуей хуагъэзащ, Гундэлэн къуажэм егъэщIылIа электроподстанцым деж къыщыщIэдзауэ Къураты кIейм нэсыху пхрашауэ щы-та ток кIапсэхэр зэрагъэзэхуэжащ, километр 400-м нэблагъэ зи кIы- хьагъ гъуэгухэр щызэрагъэзэхуэжащ, Хьэмащэ, Аурсэнтх щIыпIэхэм щыIэ штабхэм къедза псэупIэхэр зыхуей хуагъэзащ, — щыгъуазэ дыхуещI Иуаным.
Ди псэлъэгъум зэрыжиIэмкIэ, 2020 гъэм, Бахъсэн, Дзэлыкъуэ, Прохладнэ, Лэскэн, Шэджэм, Шэрэдж, Iуащхьэмахуэ щIыналъэхэм, Бахъсэн, Налшык къалэ округхэм я хозяйствэхэм ейуэ, КъБР-м и гъэмахуэ хъупIэхэм, псори зэхэту, Iэщышхуэу — мин 33,2-м щIигъу (абыхэм ящыщу мини 2,4-р жэм къашщ), мэлхэу — мин 90-м нэблагъэ, шыхэу 6650-рэ щаIыгъащ. Нэгъабэрейм елъытауэ, Iэщышхуэм я бжыгъэр — 5642-кIэ, мэлхэр — 19298-кIэ, шыхэр — 473-кIэ нэхъыбэу щытащ.
Гъэмахуэ-бжьыхьэ лъэхъэнэм къущхьэхъум жэм къашу итам, псори зэхэту, шэуэ тонн 3118-рэ къыщIа-шащ. Ар 2019 гъэм кърикIуам елъытауэ тонни 160-кIэ нэхъыбэщ. Республикэм и гъэмахуэ хъупIэхэм мэкъумылэу щызэрагъэпэщащ тонн 19514-рэ.
КЪУМАХУЭ Аслъэн.
